
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 06.10.2009                                                                                                                                                                                                                                  Pl-x 367/2009


     R A P O R T  
asupra propunerii legislative privind modificarea şi completarea
 Legii nr.188/2000, privind executorii judecătoreşti

În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea şi completarea Legii nr.188/2000, privind executorii judecătoreşti, trimisă cu adresa nr. Pl-x 367/2009 din 16 septembrie 2009, înregistrată sub nr.31/800 din 17 septembrie 2009.
Potrivit prevederilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată. 

Consiliul Legislativ a avizat favorabil iniţiativa legislativă, conform avizului nr. 1017 din 10 septembrie 2009.

Propunerea legislativă are ca obiect de reglementare modificarea Legii nr. 188/2000 privind executorii judecătoreşti, cu modificările şi completările ulterioare, în scopul îmbunătăţirii legislaţiei româneşti în domeniu şi al alinierii acesteia la legislaţia Uniunii Europene, aşa cu reiese din expunerea de motive. 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din  6 octombrie 2009. 
La dezbaterea proiectului de lege au participat, în calitate de invitaţi, din partea Ministerului Justiţiei şi Libertăţilor Cetăţeneşti, doamna Rodica Constantinovici, secretar de stat şi doamna Cristina Irimia - consilier.

Cu prilejul dezbaterilor, membrii Comisiei au constatat că propunerea legislativă nu se justifică întrucât condiţiile pe care trebuie să le îndeplinească o persoană pentru a deveni executor judecătoresc şi executor judecătoresc stagiar sunt reglementate corespunzător în legislaţia actuală, neimpunându-se o modificare a acestora în sensul celei vizate prin propunerea legislativă.
În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu majoritate de voturi (13 voturi pentru, 4 voturi împotrivă şi 2 abţineri), să se propună plenului Camerei Deputaţilor, respingerea propunerii legislative privind modificarea şi completarea Legii nr.188/2000, privind executorii judecătoreşti.
Din numărul total de 24 membri ai Comisiei juridice, de disciplină şi imunităţi au participat la dezbateri 19 deputaţi.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                            PREŞEDINTE,                                      SECRETAR,                                                                 

                             Daniel BUDA                             Gabriel ANDRONACHE

      Consilier,

  Nicoleta Grecu

